בראשית פרק כח: יציאת יעקב לחרן - סולם יעקב

מבוא

היחידה עוסקת ביציאתו של יעקב אבינו לחרן, ובשיבתו לארץ כנען. ביציאתו ובחזרתו של יעקב מלווים אותו מלאכי ה' וכן הוא זוכה להתגלות ה' בחלום ביציאתו, ובמפגש עם מלאך ה' בחזרתו. נפתח בלימוד ההתגלות הראשונה לה זוכה יעקב בבית אל. נעמיק בחלום הסולם על משמעויותיו השונות על פי כמה מהמפרשים, ונבין את תוכן התנאי והנדר שנדר יעקב בעקבות החלום.

שאלות מכוונות למידה

א. מדוע מתגלה ה' ליעקב בשלב זה של הסיפור?

ב. מהי משמעות המראות שראה יעקב בחלומו? ובאילו ברכות הוא נתברך?

ג. מה ראה יעקב לנדור נדר המותנה בדברים שכבר הובטחו לו? וכי לא בטח חלילה שיקיים ה' את דברו?

|  |
| --- |
| חלום יעקב |

בראשית פרק כח

(י) וַיֵּצֵא יַעֲקֹב מִבְּאֵר שָׁבַע וַיֵּלֶךְ חָרָנָה:

(יא) וַיִּפְגַּע בַּמָּקוֹם וַיָּלֶן שָׁם כִּי בָא הַשֶּׁמֶשׁ וַיִּקַּח מֵאַבְנֵי הַמָּקוֹם וַיָּשֶׂם מְרַאֲשֹׁתָיו וַיִּשְׁכַּב בַּמָּקוֹם הַהוּא:

(יב) וַיַּחֲלֹם וְהִנֵּה סֻלָּם מֻצָּב אַרְצָה וְרֹאשׁוֹ מַגִּיעַ הַשָּׁמָיְמָה וְהִנֵּה מַלְאֲכֵי אֱלֹהִים עֹלִים וְיֹרְדִים בּוֹ:

(יג) וְהִנֵּה ה' נִצָּב עָלָיו וַיֹּאמַר אֲנִי ה' אֱלֹהֵי אַבְרָהָם אָבִיךָ וֵאלֹהֵי יִצְחָק הָאָרֶץ אֲשֶׁר אַתָּה שֹׁכֵב עָלֶיהָ לְךָ אֶתְּנֶנָּה וּלְזַרְעֶךָ:

(יד) וְהָיָה זַרְעֲךָ כַּעֲפַר הָאָרֶץ וּפָרַצְתָּ יָמָּה וָקֵדְמָה וְצָפֹנָה וָנֶגְבָּה וְנִבְרֲכוּ בְךָ כָּל מִשְׁפְּחֹת הָאֲדָמָה וּבְזַרְעֶךָ:

(טו) וְהִנֵּה אָנֹכִי עִמָּךְ וּשְׁמַרְתִּיךָ בְּכֹל אֲשֶׁר תֵּלֵךְ וַהֲשִׁבֹתִיךָ אֶל הָאֲדָמָה הַזֹּאת

כִּי לֹא אֶעֱזָבְךָ עַד אֲשֶׁר אִם עָשִׂיתִי אֵת אֲשֶׁר דִּבַּרְתִּי לָךְ:

עם יציאתו לחרן ובטרם עזב את ארץ כנען, מתגלה הקב"ה ליעקב בשנתו. התגלות ה' ליעקב בחלום מורכבת **ממראה** סמלי **ומדיבור** מפורש של ה'. נעיין במשמעות המראה ובמשמעות דברי ה' ליעקב.

משמעות מראה הסולם

חז"ל ופרשני התורה לדורותיהם הציעו הסברים רבים למראה החלום[[1]](#footnote-1), למשמעות של כל פרט ופרט במראה: לסולם שמוצב ארצה וראשו בשמים, למלאכים, למלאכים שעולים ויורדים בסולם, ל-ה' שניצב עליו. מבין כל הפירושים הרבים נעמיק בשני פירושים:

|  |  |
| --- | --- |
| **בראשית פרק כח**  (יב) וַיַּחֲלֹם וְהִנֵּה סֻלָּם מֻצָּב אַרְצָה וְרֹאשׁוֹ מַגִּיעַ הַשָּׁמָיְמָה וְהִנֵּה מַלְאֲכֵי אֱלֹהִים עֹלִים וְיֹרְדִים בּוֹ:  (יג) וְהִנֵּה ה' נִצָּב עָלָיו וַיֹּאמַר אֲנִי ה' אֱלֹהֵי אַבְרָהָם אָבִיךָ... | |
| **רש"י**  עולים ויורדים - עולים תחלה ואחר כך יורדים, מלאכים שליווהו בארץ אין יוצאים חוצה לארץ ועלו לרקיע, וירדו מלאכי חוצה לארץ ללוותו[[2]](#footnote-2).  ניצב עליו – לשמרו. | **🞅 רמב"ן**  ...ועל דעת רבי אליעזר הגדול (פרקי דרבי אליעזר לה) הייתה זאת המראה כעניין בין הבתרים לאברם, כי הראהו ממשלת ארבע מלכויות ומעלתם וירידתם, וזה טעם 'מלאכי אלוהים' כמו שנאמר בדניאל (פרק י, כ, יג): שר מלכות יון, ושר מלכות פרס, והבטיחו כי הוא יתעלה יהיה עמו בכל אשר ילך ביניהם וישמרנו ויצילנו מידם. |

1. עיין בפסוקים יב-יג, ובדברי רש"י ורמב"ן,

א. הסבר מה המשמעות של הפרטים הבאים שראה יעקב בחלומו.

|  |  |  |
| --- | --- | --- |
|  | **רש"י** | **רמב"ן** |
| **(1) מלאכים** |  |  |
| **(2) עולים ויורדים** |  |  |
| **(3) ה' ניצב עליו** |  |  |

ב. מה הם ההבדלים בין הפירוש של רש"י לפירוש של הרמב"ן? (שני הבדלים).

דברי ה' ליעקב בהתגלות הסולם

בראשית פרק כח

(יג) וְהִנֵּה ה' נִצָּב עָלָיו וַיֹּאמַר אֲנִי ה' אֱלֹהֵי אַבְרָהָם אָבִיךָ וֵאלֹהֵי יִצְחָק

הָאָרֶץ אֲשֶׁר אַתָּה שֹׁכֵב עָלֶיהָ לְךָ אֶתְּנֶנָּה וּלְזַרְעֶךָ:

(יד) וְהָיָה זַרְעֲךָ כַּעֲפַר הָאָרֶץ וּפָרַצְתָּ יָמָּה וָקֵדְמָה וְצָפֹנָה וָנֶגְבָּה וְנִבְרֲכוּ בְךָ כָּל מִשְׁפְּחֹת הָאֲדָמָה וּבְזַרְעֶךָ:

(טו) וְהִנֵּה אָנֹכִי עִמָּךְ וּשְׁמַרְתִּיךָ בְּכֹל אֲשֶׁר תֵּלֵךְ וַהֲשִׁבֹתִיךָ אֶל הָאֲדָמָה הַזֹּאת

כִּי לֹא אֶעֱזָבְךָ עַד אֲשֶׁר אִם עָשִׂיתִי אֵת אֲשֶׁר דִּבַּרְתִּי לָךְ:

חלום יעקב (יב-טו) מורכב **ממראה** סמלי (פס' יא-יב) **ומדיבור** מפורש של ה**'** (יג-טו).

ניתן להציע **שדברי ה'** יש בהם בכדי לסייע ולפרש את **המראה** הסימלי.

1. עיין שוב בפירושים של רש"י ורמב"ן שראינו לעיל ובפסוקים, יג-טו, וענה:

א. איזה פסוק/ים בדברים ה' מתאים להסבר של רש"י? **צטט ונמק.**

ב. איזה פסוק/ים בדברים ה' מתאים להסבר של רמב"ן. **צטט ונמק**.

רש"י בראשית כח, טו

אנכי עמך - לפי שהיה ירא מעשו ומלבן.

1. לפי רש"י והפשט, מה ההבדל בין ההבטחה של ה' ליעקב בפסוקים יג-יד לבין הבטחת ה' ליעקב בפסוק טו?

"ברכת אברהם"

לפני שיעקב עוזב את הארץ לחרן, יצחק מברך אותו ב**"ברכת אברהם"**:

בראשית פרק כח

(א) וַיִּקְרָא יִצְחָק אֶל יַעֲקֹב וַיְבָרֶךְ אֹתוֹ... (ג) וְאֵל שַׁדַּי יְבָרֵךְ אֹתְךָ וְיַפְרְךָ וְיַרְבֶּךָ וְהָיִיתָ לִקְהַל עַמִּים: (ד) וְיִתֶּן לְךָ אֶת **בִּרְכַּת אַבְרָהָם** לְךָ וּלְזַרְעֲךָ אִתָּךְ לְרִשְׁתְּךָ אֶת אֶרֶץ מְגֻרֶיךָ אֲשֶׁר נָתַן אֱלֹהִים לְאַבְרָהָם:

1. הגדר מהי "ברכת אברהם". פרט מה הם שני הדברים העיקריים שכלולים ב**"ברכת אברהם".**

|  |  |  |
| --- | --- | --- |
| **ברכות ה'** | | |
| **לאברהם** | **ליצחק** | **ליעקב** |
| **בראשית יב**  (ג) וַאֲבָרְכָה מְבָרֲכֶיךָ וּמְקַלֶּלְךָ אָאֹר וְנִבְרְכוּ בְךָ כֹּל מִשְׁפְּחֹת הָאֲדָמָה:...  **בראשית יג**  (יד) וַה' אָמַר אֶל אַבְרָם... שָׂא נָא עֵינֶיךָ וּרְאֵה מִן הַמָּקוֹם אֲשֶׁר אַתָּה שָׁם צָפֹנָה וָנֶגְבָּה וָקֵדְמָה וָיָמָּה: (טו) כִּי אֶת כָּל הָאָרֶץ אֲשֶׁר אַתָּה רֹאֶה לְךָ אֶתְּנֶנָּה וּלְזַרְעֲךָ עַד עוֹלָם: (טז) וְשַׂמְתִּי אֶת זַרְעֲךָ כַּעֲפַר הָאָרֶץ אֲשֶׁר אִם יוּכַל אִישׁ לִמְנוֹת אֶת עֲפַר הָאָרֶץ גַּם זַרְעֲךָ יִמָּנֶה: | **בראשית כו**  (ב) וַיֵּרָא אֵלָיו (אל יצחק) ה' וַיֹּאמֶר... (ג) גּוּר בָּאָרֶץ הַזֹּאת וְאֶהְיֶה עִמְּךָ וַאֲבָרְכֶךָּ כִּי לְךָ וּלְזַרְעֲךָ אֶתֵּן אֶת כָּל הָאֲרָצֹת הָאֵל **וַהֲקִמֹתִי אֶת הַשְּׁבֻעָה אֲשֶׁר נִשְׁבַּעְתִּי לְאַבְרָהָם אָבִיךָ**: (ד) וְהִרְבֵּיתִי אֶת זַרְעֲךָ כְּכוֹכְבֵי הַשָּׁמַיִם וְנָתַתִּי לְזַרְעֲךָ אֵת כָּל הָאֲרָצֹת הָאֵל וְהִתְבָּרֲכוּ בְזַרְעֲךָ כֹּל גּוֹיֵי הָאָרֶץ: | **בראשית כח**  (יג) ...וַיֹּאמַר (ה' ליעקב) אֲנִי ה' אֱלֹהֵי אַבְרָהָם אָבִיךָ וֵאלֹהֵי יִצְחָק הָאָרֶץ אֲשֶׁר אַתָּה שֹׁכֵב עָלֶיהָ לְךָ אֶתְּנֶנָּה וּלְזַרְעֶךָ: (יד) וְהָיָה זַרְעֲךָ כַּעֲפַר הָאָרֶץ וּפָרַצְתָּ יָמָּה וָקֵדְמָה וְצָפֹנָה וָנֶגְבָּה וְנִבְרֲכוּ בְךָ כָּל מִשְׁפְּחֹת הָאֲדָמָה וּבְזַרְעֶךָ: |

1. עיין בברכות ה' לשלושת האבות, וענה:

א. סמן בטבלה ע"י מרקרים ב-3 צבעים שונים, את המרכיבים שחוזרים על עצמם בשלושת ברכות ה' לאבות.

ב. מה ניתן ללמוד מן ההשוואה בין שלושת הברכות? (שני דברים)

|  |
| --- |
| תגובת יעקב לחלום |

בראשית כח

(טז) וַיִּיקַץ יַעֲקֹב מִשְּׁנָתוֹ וַיֹּאמֶר אָכֵן יֵשׁ ה' בַּמָּקוֹם הַזֶּה וְאָנֹכִי לֹא יָדָעְתִּי:

(יז) וַיִּירָא וַיֹּאמַר מַה נּוֹרָא הַמָּקוֹם הַזֶּה אֵין זֶה כִּי אִם בֵּית אֱלֹהִים וְזֶה שַׁעַר הַשָּׁמָיִם:

(יח) וַיַּשְׁכֵּם יַעֲקֹב בַּבֹּקֶר וַיִּקַּח אֶת הָאֶבֶן אֲשֶׁר שָׂם מְרַאֲשֹׁתָיו וַיָּשֶׂם אֹתָהּ מַצֵּבָה וַיִּצֹק שֶׁמֶן עַל רֹאשָׁהּ:

(יט) וַיִּקְרָא אֶת שֵׁם הַמָּקוֹם הַהוּא בֵּית אֵל וְאוּלָם לוּז שֵׁם הָעִיר לָרִאשֹׁנָה:

(כ) וַיִּדַּר יַעֲקֹב נֶדֶר לֵאמֹר אִם יִהְיֶה אֱלֹהִים עִמָּדִי וּשְׁמָרַנִי בַּדֶּרֶךְ הַזֶּה אֲשֶׁר אָנֹכִי הוֹלֵךְ וְנָתַן לִי לֶחֶם לֶאֱכֹל וּבֶגֶד לִלְבֹּשׁ:

(כא) וְשַׁבְתִּי בְשָׁלוֹם אֶל בֵּית אָבִי וְהָיָה ה' לִי לֵאלֹהִים:

(כב) וְהָאֶבֶן הַזֹּאת אֲשֶׁר שַׂמְתִּי מַצֵּבָה יִהְיֶה בֵּית אֱלֹהִים וְכֹל אֲשֶׁר תִּתֶּן לִי עַשֵּׂר אֲעַשְּׂרֶנּוּ לָךְ:

איך הגיב יעקב על החלום?

כשיעקב מתעורר מהחלום התגובה שלו "וַיֹּאמֶר אָכֵן יֵשׁ ה' בַּמָּקוֹם הַזֶּה וְאָנֹכִי לֹא יָדָעְתִּי". על התגובה הזו כותב רד"צ הופמן את הדברים הבאים:

רד"צ הופמן[[3]](#footnote-3)

אכן - ביטוי שבא כאשר חשים בתופעה חדשה מפתיעה ובלתי צפויה; השווה שמות ב, יד[[4]](#footnote-4).

ננסה לבאר, מה בחלום כל כך הפתיע את יעקב:

|  |  |
| --- | --- |
| **רש"י**  ואנכי לא ידעתי - שאילו ידעתי לא ישנתי **במקום קדוש כזה**: | **הכתב והקבלה[[5]](#footnote-5)**  יש ה' במקום הזה - ...נראה לי, אף שהייתה מציאות ה' נודע אליו (ליעקב) בקבלה מאבותיו, וגם בלי ספק היה לו בעניין נשגב זה ידיעות מושכליות (שכליות), בכל **זאת כשזכה פעם ראשונה למראה נבואה זו**, שנתגלתה השכינה ולומר אליו, "אני ה' " שנתאמתה לו מציאות האמיתי במראה, שהיא בלי ספק מעלה יתירה לבלי תכלית על קבלתו וידיעתו הקודמת לו בזה, הנה מרוב חיבה היתרה שנודעת לו ענין נכבד זה... בשמחה גדולה התפלא לאמר "אכן יש ה' במקום הזה", ירצה נתאמת אצלי בהשגה נפלאה מציאות ה' במקום זה ...יש בלשון ידע ענין הכרה והשגה, כי המשיג דבר - ידע אותו... |

1. עיין בפסוקים טז-טז, ובדברי רש"י, והכתב והקבלה.

לפי כל פרשן, מהו הדבר החדש והמפתיע שלמד יעקב בהתגלות ה' אליו בחלום? ומדוע הוא הגיב בהתרגשות?

מעשי יעקב לאחר ההתגלות

1. עיין בפסוקים יח-כב ופרט מה הם שלושת הדברים שעושה יעקב לאחר ההתגלות?

הנדר של יעקב

בראשית כח

(כ) וַיִּדַּר יַעֲקֹב נֶדֶר לֵאמֹר אִם יִהְיֶה אֱלֹהִים עִמָּדִי וּשְׁמָרַנִי בַּדֶּרֶךְ הַזֶּה אֲשֶׁר אָנֹכִי הוֹלֵךְ וְנָתַן לִי לֶחֶם לֶאֱכֹל וּבֶגֶד לִלְבֹּשׁ:

(כא) וְשַׁבְתִּי בְשָׁלוֹם אֶל בֵּית אָבִי וְהָיָה ה' לִי לֵאלֹהִים:

(כב) וְהָאֶבֶן הַזֹּאת אֲשֶׁר שַׂמְתִּי מַצֵּבָה יִהְיֶה בֵּית אֱלֹהִים וְכֹל אֲשֶׁר תִּתֶּן לִי עַשֵּׂר אֲעַשְּׂרֶנּוּ לָךְ:

1. הנדר שאותו נודר יעקב מתייחס באופן ישיר להבטחותיו של ה' בחלום

א. צטט בטבלה שלפניך את המרכיבים המקבילים

|  |  |
| --- | --- |
| **הבטחות ה' ליעקב** | **הנדר של יעקב** |
| "וְהִנֵּה אָנֹכִי עִמָּךְ" (טו) |  |
| "וּשְׁמַרְתִּיךָ בְּכֹל אֲשֶׁר תֵּלֵךְ" (טו) |  |
| "וַהֲשִׁבֹתִיךָ אֶל הָאֲדָמָה הַזֹּאת" (טו) |  |

ב. מה יעקב נודר לעשות בעתיד, ומתי?

רמב"ן בראשית כח, כ

אם יהיה אלוקים מדי - ...וטעם התנאי, שלא יגרום החטא. אמרו בבראשית רבה (עו, ב): "רב הונא בשם ר' אחא: 'הנה אנכי עמך', וכתיב 'אם יהיה אלוהים עמדי', אלא מכאן שאין הבטחה לצדיקים בעולם הזה".

ויתכן עוד על דרך הפשט שאין הספק בדבר, אבל בכל העתיד יאמר הכתוב כן, כמו: "עד אשר אם עשיתי" (בר' כח טו), וכן "ואם יהיה היובל לבני ישראל" (במדבר לו, ד), אם יבא העת שיהיה התנאי אז יתקיים המעשה, כלומר בבואו.

1. עיין בנדר של יעקב ובדברי הרמב"ן, וענה:

א. לפי הרמב"ן, מהו הקושי הרעיוני בנדר שנודר יעקב?

ב. הסבר בלשונך את **אחת** התשובות של הרמב"ן?

קיום הנדר

בפרשת וישב מסופר שעם שובו של יעקב לארץ, חוזר יעקב לבית אל ומקיים את נדרו:

בראשית פרק לה

(א) וַיֹּאמֶר אֱלֹהִים אֶל יַעֲקֹב **קוּם עֲלֵה בֵית אֵל וְשֶׁב שָׁם וַעֲשֵׂה שָׁם מִזְבֵּחַ לָאֵל הַנִּרְאֶה אֵלֶיךָ בְּבָרְחֲךָ מִפְּנֵי עֵשָׂו אָחִיךָ**:

(ב) וַיֹּאמֶר יַעֲקֹב אֶל בֵּיתוֹ וְאֶל כָּל אֲשֶׁר עִמּוֹ הָסִרוּ אֶת אֱלֹהֵי הַנֵּכָר אֲשֶׁר בְּתֹכְכֶם וְהִטַּהֲרוּ וְהַחֲלִיפוּ שִׂמְלֹתֵיכֶם:

(ג) וְנָקוּמָה וְנַעֲלֶה בֵּית אֵל **וְאֶעֱשֶׂה שָּׁם מִזְבֵּחַ לָאֵל הָעֹנֶה אֹתִי בְּיוֹם צָרָתִי וַיְהִי עִמָּדִי בַּדֶּרֶךְ אֲשֶׁר הָלָכְתִּי**:

(ד) וַיִּתְּנוּ אֶל יַעֲקֹב אֵת כָּל אֱלֹהֵי הַנֵּכָר אֲשֶׁר בְּיָדָם וְאֶת הַנְּזָמִים אֲשֶׁר בְּאָזְנֵיהֶם

וַיִּטְמֹן אֹתָם יַעֲקֹב תַּחַת הָאֵלָה אֲשֶׁר עִם שְׁכֶם:

(ה) וַיִּסָּעוּ וַיְהִי חִתַּת אֱלֹהִים עַל הֶעָרִים אֲשֶׁר סְבִיבוֹתֵיהֶם וְלֹא רָדְפוּ אַחֲרֵי בְּנֵי יַעֲקֹב:

(ו) וַיָּבֹא יַעֲקֹב לוּזָה אֲשֶׁר בְּאֶרֶץ כְּנַעַן הִוא בֵּית אֵל הוּא וְכָל הָעָם אֲשֶׁר עִמּוֹ:

(ז)  **וַיִּבֶן שָׁם מִזְבֵּחַ וַיִּקְרָא לַמָּקוֹם אֵל בֵּית אֵל כִּי שָׁם נִגְלוּ אֵלָיו הָאֱלֹהִים בְּבָרְחוֹ מִפְּנֵי אָחִיו**:...

(יד) **וַיַּצֵּב יַעֲקֹב מַצֵּבָה בַּמָּקוֹם אֲשֶׁר דִּבֶּר אִתּוֹ מַצֶּבֶת אָבֶן וַיַּסֵּךְ עָלֶיהָ נֶסֶךְ וַיִּצֹק עָלֶיהָ שָׁמֶן:**

יעקב משלם את נדרו ומציב מצבה לה' בבית אל.

1. דעת מקרא (בראשית חלק ב, עמ' דש-שו) מביא **שבעה** הסברים שונים לחלום יעקב. [↑](#footnote-ref-1)
2. הרעיון שמלאכי אלוקים שומרים על האדם מופיע בתנ"ך בכמה מקומות, למשל" "חֹנֶה **מַלְאַךְ** ה' סָבִיב לִירֵאָיו **וַיְחַלְּצֵם**" (תהילים לד, ח); "כִּי **מַלְאָכָיו** יְצַוֶּה לָּךְ **לִשְׁמָרְךָ** בְּכָל דְּרָכֶיךָ" (תהילים צא ,יא) גם בברכת יעקב ליוסף נאמר: "וַיְבָרֶךְ אֶת יוֹסֵף וַיֹּאמַר… הָאֱלֹהִים הָרֹעֶה אֹתִי מֵעוֹדִי עַד הַיּוֹם הַזֶּה. **הַמַּלְאָךְ** **הַגֹּאֵל אֹתִי מִכָּל רָע** יְבָרֵךְ אֶת הַנְּעָרִים" (בראשית מח, טו-טז). [↑](#footnote-ref-2)
3. ר' דוד צבי הופמן (מאות 19-20) רב וחוקר המקרא והתלמוד, מרצה בבית-המדרש לרבנים בברלין ובסוף ימיו מורה-הוראה ופוסק מקובל על היהדות החרדית בגרמניה. [↑](#footnote-ref-3)
4. "וַיֹּאמֶר מִי שָׂמְךָ לְאִישׁ שַׂר וְשֹׁפֵט עָלֵינוּ הַלְהָרְגֵנִי אַתָּה אֹמֵר כַּאֲשֶׁר הָרַגְתָּ אֶת הַמִּצְרִי וַיִּירָא מֹשֶׁה וַיֹּאמַר **אָכֵן** נוֹדַע הַדָּבָר" (שמות ב, יד). [↑](#footnote-ref-4)
5. הכתב והקבלה - מחברו ר' יעקב צבי מקלנבורג (מאות 18-19). ספר שענינו לחבר את ה"כתב" - התורה שבכתב, עם "הקבלה" - התורה שבעל פה. בפירושו הוא מראה את היסודות הלשוניים והדקדוקיים של דרשות חז"ל בטקסט המקראי, ובכך הוא נותן עוצמה לתורה שבעל פה. [↑](#footnote-ref-5)